
תקנות טיפול בחולי נפש (ייצוג משפטי בטיפול כפוי), התשס"ה-2005


היו"ר שאול יהלום:

	אני מתכבד לפתוח את ישיבת ועדת העבודה, הרווחה והבריאות. על סדר היום תקנות טיפול בחולי נפש (ייצוג משפטי בטיפול כפוי), התשס"ה-2005. 

	אלה תקנות שכבר דנו בהן, ונתגלו מחלוקות שטיפלנו בהן. אחרי כל הדיונים, האם למישהו יש התנגדות לנוסח המונח לפניכם, בלי פילוסופיות – התנגדות, תוספות, בקשות? הכול מוסכם?

אלה שנר:

	יש משהו אחד שאנחנו לא ממש בטוחים לגביו. בהגדרה "מטופל", לא בטוח האם נכלל גם אדם שנקרא לבדיקה כפויה.

תומר כרמי:

	לא נכלל כאן. זה מדבר רק על מי שנתקבלה לגביו החלטה, בצו או בהוראת משמורת, לאשפוז. 

אלה שנר:

	כלומר, כל אדם שנבדק באופן כפוי לא נכלל כאן? יש לנו עדויות רבות שאנשים - - - 

היו"ר שאול יהלום:

	במכתבך כתבת: "כפי שסיכמנו אתכם, אני שולחת עמדתנו. יש להוסיף לתקנות גם לאלה הנקראים לבדיקה כפויה. דרישה זו באה משום שמעדויות רבות שאספנו עולה שהרבה פעמים בדיקה כפויה יכולה להימשך חודשים רבים, אפילו עד חצי שנה. נגיע לדיון להציג את עמדתנו. נודה לכם אם תוכלו להמציא לנו אישורי כניסה".

אלה שנר:

	זה הרעיון. 

היו"ר שאול יהלום:

	מר תומר כרמי, אתה שולל את בקשתה?

תומר כרמי:

	לצערי אני לא יכול להיעתר לבקשתה, גם אם המהות עשויה להיות נכונה. אני רוצה להזכיר לנוכחים שהצעת החוק נחקקה לאחר הצעתו של חבר הכנסת אופיר פינס, שר הפנים דהיום, והצעת החוק המקורית מדברת על אשפוז כפוי או טיפול מרפאתי כפוי, ולא על בדיקה. משכך, בתקנות בטח ובטח אי אפשר. יתכן שלאור הדברים שהגברת אמרה יש מקום לבחון את זה בתיקון חקיקה, אבל במקום אחר. אני לא מכיר את הסוגייה הספציפית שהיא העלתה. 

היו"ר שאול יהלום:

	את עורכת-דין?

אלה שנר:

	לא. אני עצמי לא עורכת-דין. אנחנו נעזרים בייצוג משפטי. הבנתי את כל דבריו. אני אומרת שגם לבדיקה כפויה יש צו הוראת אשפוז. 

ג'ודי וסרמן:

	בדיקה כפויה היא חלק מאשפוז או מטיפול מרפאתי? זאת שאלה עובדתית. 

אלה שנר:

	השאלה היא מי הוגדר כ"מטופל", כי נכתב כאן "על-פי הוראת אשפוז".

ג'ודי וסרמן:

	אם זה כלול באשפוז הכפוי או בטיפול מרפאתי כפוי אז במילא זה כלול. 

אלה שנר:

	ב"מטופל" כתוב כאן: "על-פי הוראת אשפוז". גם בדיקה כפויה היא על-פי הוראת אשפוז, זאת הנקודה הבעייתית היחידה. 

אריה באואר:

	סליחה, בדיקה כפויה ואשפוז כפוי הם שני דברים שונים. 

היו"ר שאול יהלום:

	שואלים אותך אם הבדיקה הכפויה נעשית תוך כדי אשפוז. מה ההבדל המהותי?

אריה באואר:

	האשפוז נעשה לעתים אחרי הבדיקה הכפויה. על-פי סעיף 15(א) נשלחים אנשים בהוראה של פסיכיאטר מחוזי או בהוראה של בית-המשפט לבדיקה כפויה, ועל סמך הבדיקה הכפויה אחר-כך אפשר גם לאשפז באשפוז כפוי. אבל הדברים לא קשורים זה בזה, מכיוון שהמהות של בדיקה כפויה אחרת לגמרי. הולכים לבדוק רק אם האיש אכן זקוק לאשפוז, אבל זה לא האשפוז עצמו. 

היו"ר שאול יהלום:

	מה עושים בבדיקה הכפויה?

אריה באואר:

	בבדיקה כפויה האדם נבדק על-ידי פסיכיאטר. 

היו"ר שאול יהלום:

	נניח שרוצים לעשות לי בדיקה כפויה ואני יושב כעת בכנסת. מה עושים?

אריה באואר:

	בבדיקה כפויה – אם זה מגיע דרך בית-משפט, מביאים אותו מבית-המשפט לבית-החולים לחדר המיון, יבדוק אותו רופא מומחה ויחליט האם הוא זקוק לאשפוז. כשזה בדיקה כפויה דרך בית-המשפט, בית-המשפט אומר בסעיף 15(א) שהוא לא יכול לעמוד לדין והוא צריך להגיע לחדר מיון ולאשפוז בבית-חולים פסיכיאטרי; אם זה דרך פסיכיאטר מחוזי, הוא מוציא הוראת בדיקה, מביאים אותו לבית-החולים, בודק אותו שם פסיכיאטר, פסיכיאטר מומחה, וקובע על סמך הבדיקה הכפויה האם האיש אכן זקוק לאשפוז או לא זקוק לאשפוז. 

היו"ר שאול יהלום:

	אומרים כאן שלפעמים המשמעות של הבדיקה היא אשפוז. קוראים לזה עדיין בדיקה ולא אשפוז, אבל אומר הבודק שהוא צריך שהאדם יישאר שבועיים כדי לבדוק אותו. 

אריה באואר:

	בבדיקה כפויה צריך שבועיים? מה פתאום? יש מושג נוסף – גם דרך בית-המשפט – שהבודק אומר שהוא צריך זמן רב יותר כדי לבדוק ואז מחזירים את זה לבית-המשפט. זה מה שנקרא "צו בהסתכלות". ואז בית-המשפט מוציא צו להסתכלות. 

היו"ר שאול יהלום:

	ואז בצו להסתכלות התקנות חלות?

אריה באואר:

	בצו הסתכלות התקנות לא חלות. 

דורית נחמני-אלבק:

	אתה עושה קצת בלבול. צווים של בתי-משפט זה הליכים פליליים, ובהליכים פליליים לנאשם יש סנגור מתחילת ההליך, כולל בשלב הבדיקה, עד לצו האשפוז. לכן אין בכלל בעיה בעניין הצווים, משום שגם כשהוא בהסתכלות יש לו סנגור, כי בית-המשפט נותן את כל ההנחיות. יכולה להתעורר שאלה לגבי הוראות, וזה עניין אחר שאין לי תשובה לגביו. לגבי צווים אין בעיה. 

היו"ר שאול יהלום:

	גברת שנר מתכוונת שאין לו סנגור כי אין את התקנות. 

אלה שנר:

	הכוונה לכל אלה שמאושפזים בכפייה או נבדקים בכפייה שלא תחת צו בית-המשפט, וזה רוב המקרים. 

אריה באואר:

	את מתכוונת להוראות בדיקה של פסיכיאטר מחוזי.

היו"ר שאול יהלום:

	היא אומרת שזה לא כלול. אומרת לנו היועצת המשפטית: זה לא כלול, וכדי שיהיה כלול, שגם בדיקה תיכנס לגדר התקנות, צריך לשנות את החוק הראשי. זה מה שמשיבים לך. גם אם היינו רוצים, לא היינו יכולים להכניס את זה כעת. 

אלה שנר:

	היועצת המשפטית מדברת על הבדיקה הראשונית, שאין לי איתה בעיה, זה באמת מצריך שינוי נוסף בחוק. אבל יתכן שאחרי הבדיקה הראשונית, האדם מאושפז לשם הסתכלות נוספת במשך תקופה ארוכה. 

קריאה:

	זה רק בפלילי, רק בצווים של שופט. 

אלה שנר:

	בפועל, מהעדויות שאספנו, זה קיים לא רק בפלילי. 

אייל גלובוס:

	אבל אחרי החלטה. צריכים להיות שלבים לאחר מכן, של החלטה של פסיכיאטר מחוזי, ולאחר שבועיים החלטה של ועדה פסיכיאטרית. בנושא הזה כן מטפלות התקנות. 

היו"ר שאול יהלום:

	תנסי להגדיר את הבעיה. 

אלה שנר:

	אני מנסה, אבל אני לא בטוחה. 

היו"ר שאול יהלום:

	אם את לא בטוחה אז עזבי. היית צריכה לברר את זה עם יועץ משפטי. 

קריאה:

	מה שהיא אומרת לא נכון. 

מרנינה שוורץ:

	אני רוצה להגיד משהו על הצד הרפואי. 

היו"ר שאול יהלום:

	אם את תומכת באישור התקנות אז חבל. אין לנו פתרון, כי הבעיה לא רפואית אלא משפטית. 

מרנינה שוורץ:

	ברגע שאדם בא בהוראה לבדיקה כפויה, הוא נבדק בחדר מיון פסיכיאטרי על-ידי  פסיכיאטר מומחה ואז מתקבלת ההחלטה – או שזה אשפוז כפוי, ואז התקנות מכסות את העניין, או שהוא הולך הביתה, וזהו. אין כאן בדיקה מתמשכת. 

היו"ר שאול יהלום:

	היא אומרת שמהעדויות בשטח עולה שלפעמים הבדיקה, שאת מתארת כבדיקה שנמשכת 5 שעות, מתמשכת 5 שבועות. זה מה שהיא אומרת. 

קריאה:

	יש כאן אי-הבנה. 


היו"ר שאול יהלום:

	תבדקי את זה עוד פעם, ואם יהיה צורך נשנה את החוק.  

	עוד הערות?

אדית בר יוסף:

	לעניין סעיף 7(ג), אני לא מבינה למה צריך, אחרי שקבענו מנגנונים, לקבוע שאפשר שוב לפנות אליו ולהסביר לו שוב שהוא יכול לקבל ייצוג. למה צריך גם אינסטנציה נוספת של הוועדה הפסיכיאטרית המחוזית, שתבדוק את הנסיבות של היעדר הייצוג?

דורית נחמני-אלבק:

	היא לא חייבת. היא צריכה לדעת. אם היא רוצה, תבדוק למה הוא לא מיוצג. אם היא לא רוצה, לא תבדוק. צריך לתת לה אפשרות. הצענו אופציה לחייב אותה, אולם התקבלה בהסכמה אופציה שלא לחייב אותה. יהיה לה הטופס. אם תרצה, תבדוק. לא תרצה, לא תבדוק. 

היו"ר שאול יהלום:

	עוד הערות?

	אנחנו מאשרים את תקנות טיפול בחולי נפש (ייצוג משפטי בטיפול כפוי), התשס"ה-2005.

	תודה רבה לכם. הישיבה נעולה. 


הישיבה ננעלה בשעה 12:00
